Bensínstöðvarnar Olís og N1, og skyndibitakeðjurnar KFC og Dómínós, fengu samtals tæpar 120 milljónir króna frá ríkinu í formi ferðagjafar Íslendinga. Um 900 milljónum hafa verið varið með gjöfinni, en um 30 þúsund manns hafa ekki sótt hana.
Íslendingar hafa nú notað alls um 900 milljónir króna í formi ferðagjafar stjórnvalda. Um 30 þúsund manns eiga eftir að nota peninginn, en frestur til þess rennur út í kvöld. Olís og N1 fengu saman 70 milljónir, Fly Over Iceland tæpar 50 og stærstu skyndibitakeðjurnar samtals 47 milljónir. Ný ferðagjöf verður aðgengileg á morgun.
Ein af fjölmörgum aðgerðum stjórnvalda í faraldrinum, Viðspyrnu fyrir Ísland, er ferðagjöfin. Það er rafrænn styrkur upp á fimm þúsund krónur sem á að hvetja fólk til að ferðast innanlands og styrkja íslensk fyrirtæki í ferðaþjónustu.
Ferðagjöfin varð aðgengileg öllum fullorðnum Íslendingum síðasta vor og rennur gildistíminn út á miðnætti í kvöld. Samkvæmt mælaborði Ferðamálastofu hafa nú rúmlega 215 þúsund Íslendingar hlaðið ferðagjöfinni sinni niður en ríflega 31 þúsund eiga hana enn inni. 185 þúsund manns hafa notað ávísunina á einn eða annan hátt, sem gera um 900 milljónir króna úr ríkiskassanum. Flughermirinn á Granda, Fly over iceland, átti vinninginn en þangað komu tæpar 50 milljónir í formi ferðagjafarinnar. Bensínstöðin og sjoppan Olís, Olíuverslun Íslands, er í öðru sæti með 35 milljónir, og svo eru það þjónustustöðvar N1, með 34 milljónir. Skyndibitakeðjur fengu líka töluvert í kassann frá ríkinu, KFC fékk 26 milljónir og Dómínós pítsa 21 milljón. Ný ferðagjöf verður svo aðgengileg á miðnætti, um leið og sú gamla rennur út. Hún gildir út sumarið, til og með 31. ágúst 2021, og er sama upphæð, 5.000 krónur.
Bensínstöðvarnar Olís og N1, og skyndibitakeðjurnar KFC og Dómínós, fengu samtals tæpar 120 milljónir króna frá ríkinu í formi ferðagjafar Íslendinga. Um 900 milljónum hefur verið varið með gjöfinni, en um 30 þúsund manns hafa ekki sótt hana. 